Kesäajasta väännetään jälleen kättä.

EU-ministerivaliokunnan mukaan Suomi alkaa ajaa luopumista EU:n yhteisestä kesäaikajärjestelystä.

Hanke alkaa sillä, että Suomi selvittää ensin muiden jäsenmaiden ja EU-parlamentin kannat kesäaikajärjestelystä luopumiseen.

Lisäksi komissiota aiotaan pyytää kiirehtimään selvitystä kesäajasta ja sen vaikutuksista.

Ministerivaliokunta toteaa, että unionin yhtenäinen eteneminen on tärkeää.

Kesäaikajärjestelyn tarkoituksena on ollut siirtää kesäaamujen aikaista valoa illan valveillaoloajalle. Kesäajan hyötyä on perusteltu muun muassa energiansäästöllä.

IS on uutisoinut aiemmin kellojen siirtelyn terveydellisistä haitoista. Kesä- ja talviaikaan siirtyminen aiheuttaa muun muassa masennusta, minkä lisäksi se rasittaa sydäntä ja verisuonia. Asialla on vaikutusta myös unensaantiin. Aivoinfarktiriskikin kasvaa.

Osalla vie pari vuorokautta toipua kesäajan loppumisesta. Joillakin voi kestää yli viikon ennen kuin he saavat uudesta aikataulusta kiinni.

Eduskuntakeskustelussa laaja yksimielisyys kesäajasta luopumisesta

Marraskuussa eduskunta keskusteli kansalaisaloitteesta, jossa vaadittiin kesäajasta luopumista. Yli 70 000 kannatusilmoitusta kerännyt aloite jouduttiin kuitenkin hylkäämään, sillä Suomi ei voi yksin irtautua kesäajasta kansallisella päätöksellä. Viisareiden siirrosta säädetään EU-direktiivissä, joka sitoo Suomea EU:n jäsenmaana.

Eduskunnan keskustelussa kuitenkin vallitsi laaja yksimielisyys, että kesäajasta tulisi luopua. Eduskunnan liikenne- ja viestintävaliokunta vaatii tuolloin mietinnössään hallitukselta toimia, ja liikenne- ja viestintäministeri Anne Berner (kesk) lupasi edistää asiaa EU-tasolla.